
ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΓΙΑ ΠΑΡΟΧΗ ΥΠΗΡΕΣΙΩΝ ΥΠΕΥΘΥΝΟΥ ΠΡΟΣΤΑΣΙΑΣ ΔΕΔΟΜΕΝΩΝ (DPO) ΤΟΥ ΕΛΛΗΝΙΚΟΥ ΙΔΡΥΜΑΤΟΣ ΥΓΕΙΑΣ ΣΥΜΦΩΝΑ ΜΕ ΤΟΝ 2016/679 ΓΕΝΙΚΟ ΚΑΝΟΝΙΣΜΟ ΓΙΑ ΤΗΝ ΠΡΟΣΤΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝ (GENERAL DATA PROTECTION REGULATION – GDPR)

Το Ελληνικό Ίδρυμα Υγείας (EIY), στο πλαίσιο της πρόσκλησης εκδήλωσης ενδιαφέροντος για την απασχόληση συνεργάτη με σύμβαση παροχής υπηρεσιών, προτίθεται να απασχολήσει συνεργάτη (είτε φυσικό είτε νομικό πρόσωπο) για την πλήρωση της θέσης του Υπευθύνου Προστασίας Δεδομένων (DPO). 

Εφόσον πρόκειται για φυσικό πρόσωπο, αυτό θα πρέπει να πληροί τις προδιαγραφές που εκτίθενται αναλυτικά κατωτέρω, προκειμένου να οριστεί το ίδιο ως Υπεύθυνος Προστασίας Δεδομένων. 

Εφόσον πρόκειται για νομικό πρόσωπο, οι κατωτέρω αναφερόμενες προδιαγραφές θα πρέπει να πληρούνται από τουλάχιστον ένα (1) εκ των φυσικών προσώπων που απαρτίζουν την ομάδα μελών-συνεργατών του νομικού προσώπου. 

Αναλυτική Περιγραφή Ειδικότητας
Παρακαλούνται οι ενδιαφερόμενοι, αφού μελετήσουν την κάτωθι παρατιθέμενη σύνοψη του  αντικείμενου εργασίας, να εκδηλώσουν το ενδιαφέρον τους υποβάλλοντας αίτηση (βλ. επισυναπτόμενη αίτηση) για την ειδικότητα του Υπευθύνου Προστασίας Δεδομένων (DPO).  

Αντικείμενο εργασίας 
Ο συνεργάτης αναλαμβάνει την παροχή υπηρεσιών Υπευθύνου Προστασίας Δεδομένων (DPO) για λογαριασμό του Ελληνικού Ιδρύματος Υγείας (ΕΙΥ), σύμφωνα με τα όσα ορίζει ο Κανονισμός (ΕΕ) 2016/679 (GDPR) για τις αρμοδιότητες και τις ευθύνες του προσώπου αυτού.

Ειδικότερα, σύμφωνα με το άρθρο 39 του Κανονισμού (ΕΕ) 2016/679 (GDPR), ο Υπεύθυνος Προστασίας Δεδομένων (DPO) έχει τα ακόλουθα καθήκοντα: 

(α) να ενημερώνει και να συμβουλεύει το Ίδρυμα ως Υπεύθυνο Επεξεργασίας ή οποιοδήποτε φυσικό ή νομικό πρόσωπο αυτό υποδείξει ως Εκτελούντα την Επεξεργασία και τους υπαλλήλους που επεξεργάζονται τις υποχρεώσεις τους που απορρέουν από τη νομοθεσία σχετικά με την προστασία δεδομένων προσωπικού χαρακτήρα, 

(β) να παρακολουθεί τη συμμόρφωση με τη νομοθεσία σχετικά με την προστασία δεδομένων και με τις πολιτικές του Ιδρύματος ως Υπευθύνου Επεξεργασίας ή, αντιστοίχως, τις πολιτικές οποιουδήποτε φυσικού ή νομικού προσώπου αυτό υποδείξει ως Εκτελούντα την Επεξεργασία, σε σχέση με την προστασία των δεδομένων προσωπικού χαρακτήρα, συμπεριλαμβανομένων της ανάθεσης αρμοδιοτήτων, της ευαισθητοποίησης και της κατάρτισης των υπαλλήλων που συμμετέχουν στις πράξεις επεξεργασίας, και των σχετικών ελέγχων, 

(γ) να παρέχει συμβουλές, όταν του ζητείται, όσον αφορά την εκτίμηση αντικτύπου σχετικά με την προστασία των δεδομένων και να παρακολουθεί την υλοποίησή της σύμφωνα με το άρθρο 35 του Κανονισμού (ΕΕ) 2016/679, 

(δ) να συνεργάζεται με την Αρχή Προστασίας Δεδομένων Προσωπικού Χαρακτήρα, 

(ε) να ενεργεί ως σημείο επικοινωνίας της Αρχής Προστασίας Δεδομένων Προσωπικού Χαρακτήρα για τα ζητήματα που σχετίζονται με την επεξεργασία, περιλαμβανομένης της προηγούμενης διαβούλευσης που αναφέρεται στο άρθρο 36 του Κανονισμού (ΕΕ) 2016/679, και να πραγματοποιεί διαβουλεύσεις, κατά περίπτωση, για οποιοδήποτε άλλο θέμα συνδέεται με τις πράξεις επεξεργασίας, συνεκτιμώντας τη φύση, το πεδίο εφαρμογής, το πλαίσιο και τους σκοπούς επεξεργασίας. 
  
Ελάχιστα απαιτούμενα προσόντα
1. Πτυχίο Νομικής Σχολής ή Διοίκησης Επιχειρήσεων ή Πληροφορικής, τριτοβάθμιας εκπαίδευσης της ημεδαπής, ή αναγνωρισμένο ισοδύναμο πτυχίο της αλλοδαπής
2. Άριστη γνώση της αγγλικής γλώσσας σε επίπεδο C2 (Proficiency)
3. Εμπειρία τουλάχιστον πέντε (5) ετών στον τομέα του δικαίου και των πρακτικών περί προστασίας προσωπικών δεδομένων

Προσόντα που θα συνεκτιμηθούν
1. Κατοχή μεταπτυχιακού ή και διδακτορικού τίτλου σε έναν ή περισσότερους εκ των τριών ως άνω βασικών αντικειμένων σπουδών (Νομική, Πληροφορική, Διοίκηση Επιχειρήσεων) 
2. Ακαδημαϊκή εμπειρία, επιστημονικές δημοσιεύσεις και συμμετοχή σε αναγνωρισμένα σεμινάρια
3. Καλή γνώση άλλων ξένων γλωσσών πέραν της αγγλικής
4. Προηγούμενη απασχόληση ως Υπεύθυνος Προστασίας Δεδομένων (DPO) σε άλλες εταιρείες, φορείς ή οργανισμούς
5. Πιστοποίηση Υπευθύνου Προστασίας Δεδομένων (DPO) με βάση το Πρότυπο EN ISO 17024 από σχήμα πιστοποίησης διαπιστευμένο από το ΕΣΥΔ Α.Ε. 
6. Γνώση των τεχνολογιών πληροφορικής και επικοινωνιών, καθώς και της ασφάλειας πληροφοριακών συστημάτων και προσωπικών δεδομένων
7. Κάθε άλλο στοιχείο που σχετίζεται με τη σταδιοδρομία του υποψηφίου  

Διάρκεια της σύμβασης 
Η διάρκεια της σύμβασης παροχής υπηρεσιών Υπευθύνου Προστασίας Δεδομένων (DPO) θα ορίζεται σε ένα (1) έτος, δυνάμενη να παραταθεί κατόπιν νεότερης συμφωνίας των μερών ή και να καταγγελθεί αζημίως σε οποιονδήποτε χρόνο από αμφότερα τα μέρη. Η συνολική αμοιβή για παροχή υπηρεσιών για τη θέση του Υπευθύνου Προστασίας Δεδομένων (DPO) θα ανέρχεται στο συνολικό ποσό των εννέα χιλιάδων ευρώ (€ 9.000), μη συμπεριλαμβανομένου του Φ.Π.Α..

Κατάθεση δικαιολογητικών
Οι ενδιαφερόμενοι μπορούν να καταθέσουν είτε αυτοπροσώπως (καθημερινά, εργάσιμες ημέρες και ώρες από 10.00 έως 14.00) είτε ταχυδρομικά με συστημένη επιστολή, μέχρι και τις 14.06.2021, τα παρακάτω απαραίτητα δικαιολογητικά:

1. Αίτηση (βλ. επισυναπτόμενη αίτηση)
2. Βιογραφικό σημείωμα (με αναφορά στα σχετικά με την παρούσα πρόσκληση προσόντα)
3. Αντίγραφα τίτλων σπουδών· εφόσον πρόκειται για τίτλους σπουδών από ιδρύματα της αλλοδαπής, οι υποψήφιοι υποχρεούνται να προσκομίσουν αντίστοιχο πιστοποιητικό αναγνώρισης (ΔΟΑΤΑΠ)
4. Αποδεικτικά επαγγελματικής εμπειρίας – συστατικές επιστολές – υπεύθυνες δηλώσεις σχετικά με την εμπειρία (αφορά τους αυτοαπασχολούμενους – ελεύθερους επαγγελματίες)  
5. Αντίγραφο πιστοποιητικού αγγλικής γλώσσας επιπέδου C2 (προαπαιτούμενο), καθώς και τυχόν αντίγραφα πιστοποιητικών άλλων ξένων γλωσσών (εφόσον υπάρχουν), άλλως υπεύθυνη δήλωση του υποψηφίου σύμφωνα με το υπόδειγμα Europass περί των σχετικών δεξιοτήτων του    
6. Τυχόν αντίγραφο πιστοποίησης Υπευθύνου Προστασίας Δεδομένων (DPO) με βάση το Πρότυπο EN ISO 17024 από σχήμα πιστοποίησης διαπιστευμένο από το ΕΣΥΔ Α.Ε.                        
7. Εκτός των ανωτέρω δικαιολογητικών, μπορεί να υποβληθεί οποιοδήποτε στοιχείο οι ενδιαφερόμενοι κρίνουν ότι θα συμβάλει στο να σχηματιστεί μια ολοκληρωμένη εικόνα των ατομικών προσόντων και ικανοτήτων τους.

Η κατάθεση των προαναφερθέντων δικαιολογητικών πρέπει να γίνει σε κλειστό φάκελο, πάνω στον οποίο θα αναγράφονται ευκρινώς:
· Στα στοιχεία του αποστολέα,  το ονοματεπώνυμο και η διεύθυνση του υποψηφίου
· Στα στοιχεία του παραλήπτη, «Προς Ελληνικό Ίδρυμα Υγείας, Καισαρείας 13 & Αλεξανδρουπόλεως, ΤΚ 11 527, Αθήνα» 
· Επιπλέον, πάνω στον φάκελο να αναγράφεται η φράση «ΑΙΤΗΣΗ στο πλαίσιο της Πρόσκλησης Εκδήλωσης Ενδιαφέροντος για πλήρωση της θέσης του Υπευθύνου Προστασίας Δεδομένων (DPO)»

Η παρούσα πρόσκληση εκδήλωσης ενδιαφέροντος δεν δεσμεύει το ΕΙΥ να συνάψει σύμβαση παροχής υπηρεσιών με τους ενδιαφερομένους και δεν δημιουργεί δικαιώματα προσδοκίας.

Διαδικασία αξιολόγησης
Η αξιολόγηση των αιτήσεων θα γίνει από τριμελή επιτροπή αξιολόγησης και θα πραγματοποιηθεί σε δύο στάδια, ως εξής:

Α) Στάδιο Συγκριτικής Αξιολόγησης Δικαιολογητικών Υποψηφίων: Σε αυτό στο στάδιο, η επιτροπή θα ελέγξει πρωτίστως εάν οι υποψήφιοι έχουν προσκομίσει τα απαιτούμενα δικαιολογητικά συμμετοχής, όπως ορίζονται ανωτέρω. Εφόσον έχουν προσκομίσει κανονικά τα σχετικά δικαιολογητικά, οι υποψήφιοι θα αξιολογηθούν βάσει των κριτηρίων που αναγράφονται στον κατωτέρω πίνακα. Η επιτροπή θα δύναται να ζητήσει τη συμπλήρωση ή/και διευκρίνιση των υποβληθέντων δικαιολογητικών ή την προσκόμιση συμπληρωματικών στοιχείων, εφόσον την κρίνει απαραίτητη.

ΔΙΑΔΙΚΑΣΙΑ ΚΑΙ ΚΡΙΤΗΡΙΑ ΕΠΙΛΟΓΗΣ ΓΙΑ ΤΗΝ ΘΕΣΗ ΤΟΥ ΥΠΕΥΘΥΝΟΥ ΠΡΟΣΤΑΣΙΑΣ ΔΕΔΟΜΕΝΩΝ (DPO) 


	ΚΡΙΤΗΡΙΟ
	ΒΑΘΜΟΛΟΓΗΣΗ
	ΤΡΟΠΟΣ
	ΠΑΡΑΤΗΡΗΣΕΙΣ

	α. Πτυχίο 

	30 βαθμοί 
	Αντίγραφο πτυχίου
	


	β. Άριστη γνώση αγγλικής γλώσσας  
	20 βαθμοί
	Αντίγραφο πιστοποιητικού αγγλικής γλώσσας επιπέδου C2 (Proficiency)

	

	γ. Εμπειρία τουλάχιστον 5 ετών στο δίκαιο και τις πρακτικές προστασίας προσωπικών δεδομένων 
	25 βαθμοί
	Αποδεικτικά επαγγελματικής εμπειρίας – Συστατικές επιστολές – Σχετικές υπεύθυνες δηλώσεις 

	

	δ. Κατανόηση των
απαιτήσεων της θέσης

	25 βαθμοί
	Προσωπική συνέντευξη
	

	ΣΥΝΟΛΟ
	100
	
	



Επισημαίνεται ότι υποψήφιοι, οι οποίοι δεν πληρούν τα απαιτούμενα προσόντα, θα αποκλείονται αυτομάτως από την περαιτέρω διαδικασία αξιολόγησης.

Β) Στάδιο Προσωπικής Συνέντευξης: Η επιτροπή θα διενεργήσει προσωπική συνέντευξη των επιλεχθέντων στο πρώτο στάδιο. Στο πλαίσιο αυτό, η επιτροπή θα δύναται να εφαρμόσει, κατά την απόλυτη διακριτική ευχέρεια των μελών της, προφορική ή/και γραπτή δοκιμασία για την τελική επιλογή του υποψηφίου, προκειμένου να διασφαλιστεί η καταλληλότητα και επάρκειά του αναφορικά με το αντικείμενο εργασίας που θα κληθεί να υλοποιήσει και σε αντιστοιχία με τα δηλούμενα στο βιογραφικό του προσόντα.


Η Επιστημονική Υπεύθυνη του Προγράμματος

Αντωνία Τριχοπούλου
Πρόεδρος του Ελληνικού Ιδρύματος Υγείας
